《送崔玄亮赴果州冬夜宴韩卿宅》
唐代·姚合

兰烛照重茵，飞杯复几分。主人寒不寐，上客晓离群。

骑吏缘青壁，旌旗度白云。剑铭生藓色，巴字叠冰文。

华省思仙侣，疲民爱使君。泠泠唯自适，郡邸有谁闻。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。